CELEX: 62008TN0267
Language: el
Date: 2008-07-09 00:00:00
Title: Υπόθεση T-267/08: Προσφυγή της 9ης Ιουλίου 2008 — Région Nord-Pas-de-Calais κατά Επιτροπής

27.9.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 247/13
            
         Προσφυγή της 9ης Ιουλίου 2008 — Région Nord-Pas-de-Calais κατά Επιτροπής
   (Υπόθεση T-267/08)
   (2008/C 247/26)
   Γλώσσα διαδικασίας: η γαλλική
   Διάδικοι
   
      Προσφεύγουσα: Région Nord-Pas-de-Calais (εκπρόσωποι: M. Cliquennois και F. Cavedon, avocats)
   
      Καθής: Επιτροπή των Ευρωπαϊκών Κοινοτήτων
   Αιτήματα της προσφεύγουσας
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση C(2008) 1089 τελικό της Επιτροπής των Ευρωπαϊκών Κοινοτήτων της 2ας Απριλίου 2008, σχετικά με την κρατική ενίσχυση C 38/2007 (πρώην NN 45/2007) που χορήγησε η Γαλλία στην Arbel Fauvet Rail SA·
            
         
               —
            
            
               να καταδικάσει την Επιτροπή των Ευρωπαϊκών Κοινοτήτων στα δικαστικά έξοδα.
            
         Ισχυρισμοί και κύρια επιχειρήματα
   Η προσφεύγουσα ζητεί την ακύρωση της αποφάσεως C(2008) 1089 τελικό της Επιτροπής των Ευρωπαϊκών Κοινοτήτων, της 2ας Απριλίου 2008, με την οποία η Επιτροπή κήρυξε ασυμβίβαστη προς την κοινή αγορά την κρατική ενίσχυση που χορήγησε η προσφεύγουσα και η ένωση Δήμων της περιφέρειας του Douaisis στην Arbel Fauvet Rail SA υπό τη μορφή προκαταβολών επιστρεπτέων με ετήσιο επιτόκιο 4,08 % που αντιστοιχεί στο κοινοτικό επιτόκιο αναφοράς κατά τον χρόνο της χορηγήσεως. Η Επιτροπή εκτιμούσε ότι, λαμβανομένης υπόψη της καταστάσεώς της, η Arbel Fauvet Rail SA δεν θα μπορούσε να εξεύρει κεφάλαια στην χρηματαγορά υπό τόσο ευνοϊκούς όρους.
   Η προσφεύγουσα προβάλλει κατ' αρχάς ότι η Επιτροπή υπέπεσε σε πρόδηλο σφάλμα εκτιμήσεως και παρέβη την υποχρέωσή της αιτιολογήσεως, στον βαθμό που θεώρησε ότι τα κεφάλαια προέρχονται, εν μέρει από τους Δήμους της ενώσεως Δήμων της περιφέρειας του Douaisis, χωρίς να λάβει υπόψη της τη νομική ιδιαιτερότητα της ενώσεως Δήμων η οποία αποτελεί δημόσιο φορέα για τη διακοινοτική συνεργασία που διαθέτει διοικητική και οικονομική αυτοτέλεια σε σχέση με τους Δήμους που είναι μέλη του. Η προσφεύγουσα εκτιμά, ως εκ τούτου, ότι η χορηγηθείσα ενίσχυση δεν πρέπει να καταλογιστεί στο Δημόσιο.
   Στη συνέχεια, η προσφεύγουσα προβάλλει ότι η Επιτροπή έσφαλε i) χαρακτηρίζοντας την Arbel Fauvet Rail SA ως προβληματική επιχείρηση και ii) εκτιμώντας ότι η Arbel Fauvet Rail SA δεν θα μπορούσε να εξεύρει κεφάλαια με το εν λόγω επιτόκιο υπό κανονικές συνθήκες της αγοράς.
   Η προσφεύγουσα υποστηρίζει εξάλλου ότι η Επιτροπή δεν εξέτασε τον φάκελο με την απαιτούμενη επιμέλεια, στον βαθμό που δεν όρισε ούτε το επιστρεπτέο ποσό της ενίσχυσης ούτε την αξία της και δεν προσκόμισε κανένα στοιχείο ικανό να δικαιολογήσει την αύξηση του εφαρμοστέου στις επιστρεπτέες προκαταβολές επιτοκίου λόγω καταστάσεως ιδιαίτερου κινδύνου όσον αφορά την Arbel Fauvet Rail SA.
   Τέλος, η προσφεύγουσα επικαλείται παραβίαση της αρχής της κατ' αντιμωλία συζητήσεως της υποθέσεως, διότι δεν είχε τη δυνατότητα να ακουστεί κατά τη διοικητική διαδικασία.